open-index/open-wikipedia-markdown huggingface dataset:
Служебнїк

**Служебнїк** єдна з найважнєйших богослужебних кнїжкох. Урядова назва служебнїка то *Литурґикон*. То кнїжка за священослужительох — священїка и диякона, и вєдно зоз *Требнїком* творя *Евхолоґий*, а то значи же ше у тих двох кнїжкох находза шицки богослуженя, пошвецаня, обряди и благослови церковни цо людзом потребни.

## Змист служебнїка
У служебнїку ше находза углавним нєпременлїви богослужебни тексти вечурнї, повечерия и полноцнїци, утринї, литурґиї, розлични чини, мешацослов, и як додаток: прокимени, алилуяриї, причасни и уводни стихи триоди воскресни и дньово.

Кед у питаню вечурня, вец у служебнїку заступени чини малей, велькей, каждодньовей вечурнї, вечурня сиропустного тижня и святей велькей штерацецдньовици, вечурня Велького пиятку, вечурня Нєдзелї Пасхи и цалого Шветлого тижня.

Кед у питаню утриня, у служебнїку облапена утриня нєдзельна и шветова, чин утринї каждодньовей, чин утринї сиропусного тижня и Святей велькей Штерацецдньовици, утриня святей Велькей нєдзелї Пасхи.

Окрем тих чинох, ту змесцени и други рижни чини: чин благословеня колїва (вереного жита), молитви за благословенє багнїткох, молитви на благословенє артоса (пасхалного хлєба) и други.

*Службенїк* ма, окрем молитвених текстох, и упутствени тексти о тим як ше окончує дотичне богослуженє з оглядом на молитвени текст, церемонию або богослужебне облєчиво. Тоти упутства нє детальни, так же ше муши похасновац и други богослужебни инструкциї.

Епископ нє хаснує служебнїк хтори хасную священїки и диякони. Служебнїк за епископа ше вола архоератикон, а точнєйше архиератикон або служебнїк святительски.

Епископ под нормалнима условиями нє служи утриню, вечурню, повечериє, полноцнїцу и часи. Вон на тих богослуженьох присуствує и на одредзени способ и участвує так же дава благослови, виходзи на литию, виходзи на „полиєлей”, чита одредзени евангелиї.

У архиератикону перше змесцени три литурґиї: Литурґия Йоана Златоустого, Литурґия Василия Велького и служби преждеосвящених зоз специялнима архиєрийскима додатками. А потим шлїдза и: чин поставеня швичкара, читача и шпивача, чин хтори ше одправя за поставенє поддиякона, диякона, єрея (паноца)...

*Служебнїк* на старославянски язик преложели св. Кирил и Методий, а у новших часох ше служебнїк преклада на живи народни язики.

## Литература

* *Дзвони*, християнски часопис, май 2004.
* о. др Роман Миз, *Церковно литурґойно литурґични лексикон*, бок 275.

Катеґория:Релиґия
Катеґория:Богослужебни кнїжки
Пентакорд

**Пентакорд** (зоз старогреческого *πέντε* — пейц и *χορδή* — струни) то пейцступньова скала у обсягу интервала квинта . У узшим смислу, термин ше хаснує за означованє сеґмента диятонскей скали зоз огранїченьом пейц тонох хтори творя интервал квинту. Тиж може представяц и акорди на каждим ступню составени зоз пейцох тонох.

## Опис
Пентакорд забера штреднє положенє медзи старогреческима тетракордами и ґвидонским (по теоретичарови Ґвидови зоз Ареца) хексакордом нє лєм лоґично, алє и историйно: пентакорд ма централну улогу у вчасноштредньовиковним трактату (лат. *Musica enchiriadis,* преклад: „Учебнїк музики“) .

## Диятонски пентакорди

У шлїдуюцей таблїчки (дзе „**Т ”** диятонски цали тон, а „ **п”** диятонски полутон), представени шицки файти пейцступньових сеґментох диятонскей скали зоз прикладами у диятонских скалох и модусох (по прикладу билих клавишох на клавиятури).

Приклад у одредзених скалох зоз структуру цалих и полутонох:

## Други значеня терминох
Од 20. вику, термин „пентакорд“ ше хаснує у литератури у вязи зоз гоч хторим пейцступньовим системом. Окреме ше у науковим лексикону етномузиколоґох розвила пракса означаваня амбитуса (звучно пошорованого обсягу формованого интервала) зоз язичну конструкцию як цо то „пентакорд у сексти“, „пентакорд у септими“ (пообщене - поликорд у обсягу интервала).

Вираз „пентакорд у сексти“ дакеди ше одноши на скали пентатонского роду, у хторих представени шицки пейц ступнї. 
Нотни и звучни приклад на правим боку: 

## Пентакорд у теориї тоналних класох

По теориї Ален Форте (*Allen Forte*) тоналних класох, композицийно релевантни множества (ґрупи) тоналних класох наволую ше тетракорди, пентакорди, хексакорди итд. Теория тоналних класох ше першенствено хаснує за анализу дїлох шлєбодней тоналносци и шлєбодней атоналносци, алє тиж находзи применку у обласци серийней музики. Напр., Клавирски композициї II и III Карлгайнца Штокгаузена наменєни за пентакорди. У дзепоєдних теорийох музиколоґиї, термин пентакорд у обласци такв. теориї множества висшей класи (*енг. pitch-class set theory*) означує, респективно, множества зоз пейцох звукох (опатриц Теорию множества висшей класи).

**Опатриц**: тетракорд

## Литература
* В. А. Вахромєєв. Музична енциклопедія.
* Рубцов Ф. А. Основы ладового строения русских народных песен. — Ленинград: Музыка, 1964.

## Вонкашня вяза
* pentachord im Online-Musiklexikon von musikwissenschaften.de, abgerufen am 27. Mai 2020. 

## Референци
Катеґория:Музика
Катеґория:Теория музики
Катеґория:Музични термини
Заяц

**Заяц** *зоол*.(лат. *Lepus*)) спада до роду дробних цицарох зоз фамилиї заяцох, у рамикох ряду двозубих. Род заяцох ше од домашнього заяца (*серб*. кунић)(*Leporidae*) розликує по способе живота (заяци нє гребу дзири) и заячата на швет приходза скоро цалком способни за самостойни живот.

Зaяци рошлїноєди, и жию сами лєбо у пару. Активни су пред вечаром и вноци, а през дзень ше скриваю у благих углїбеньох, браздох лєбо черякох. Заяци  маю моцни заднї ноги и вельки уха хтори им служа и за хладзенє. Заяци по походзеню зоз Африки, Евроазиї и Сиверней Америки.  

Покарма им углавним рошлїнска. Влєце єдза траву, лїсцасти рошлїни и шаца, вжиме конарчки, пупча, скору младих древкох. 

## Биолоґия
Заяци швидки животинї и кратки час можу бажац и до 80 km/h. На векших оддалєносцох, европски заяц (*лат*. *Lepus europaeus*) може бежац зоз швидкосцу до 55 km/h. Пейц файти америцких заяцох у централней и заходней Сиверней Америки можу на длугших релацийох бежац зоз швидкосцу од 65 km/h и источасно скакац и до 3 метери високо.

Звичайно ганьблїва животиня, заяц меня свойо справовнє наяр, кед их през дзень мож видзиц як ше оганяю. Випатра же то змаганє медзи самцами же би посцигли доминацию у розмножованю. У тим ярнїм бависку мож видзиц и же ше  „боксую“, кед єден заяц биє другодо зоз лабами. И заячици знаю „боксовац” самцох кед им нє сцу допущиц же би ше парели.

### Розлика од домашнього (питомого) заяца
Главни наслов: Домашнї заяц

Векшина домашнїх заяцох (сербски: кунић) жиє под жему у дзирох, а дзиви заяци жию у єдноставних гнїздох над жему и обично нє жию у ґрупох. Дзиви заяци нє приноша на швет свойо заячата под жему у дзирох як други лепориди, алє у плїтких гнїздочкох у трави. Млади заячата ше народзую подполно способни за самостойни живот зоз шерсцу и з отворенима очми. Процивно тому, домашнї заяци, маю млади котри ше народзую шлєпи и без шерсци.

## Пожива

### Месо
И дзиви и домашнї заяци вельочислени у велїх обласцох, прилагодзую ше найрозличнєйшим условийом и швидко ше розмножую, так же ше їх месо часто хаснує за поживу. Дзиви заяци ше ловя, а питоми ше ховаю.
Катеґория:Животинї
Катеґория:Заяци
Кошарка

**Кошарка** (серб. *цегер, корпа*) – решеткасти предмет виробени з преплєтаньом ценких рошлїнових влакнох як цо вербово конарчки, рижни трави, бамбуси итд., або зоз пластичних пантлїчкох и других синтетичних материялох.

Плєцену кошарку ше хасновало за вецей наменки: з ню ше ишло до дутяну док нє було пластични або платняни мещки; плєцена кошарка з верхом, на древених ножкох, служела за одкладанє хлєба; у кошарки ше ношело паску, шунку, колбасу, писанки и маселко на пошвецанє до церкви на Вельку ноц.

Кошарку за паску ше закрива зоз салветку. То украшени, вишити лєбо виткани фалаток платна, хтори ше єдноставно положи на кошарку.

Руснаци кошарку волаю и прибор хтори ше здзива даєдним животиньом на писки: целєцу же би нє могло цицац, псови же би нє кусал, коньови же би при параню кукурици нє огризал лїсца кукурици итд.

**Кошарочка** то менша кошарка, направена з ценших материялох (ценки вербово пруцики, слама, рижни трави, дикинь итд.). Хаснує ше ю за дробнєйши продукти, найчастейше у обисцу, напр. вайца, печарки, хлєб и под., а нєшка є часто лєм як прикраска у обисцу – за квеце, швички або даяки иншаки украсни предмети.

**Кошарик** демунитив од слова кошар. То менша кошарка алє нє мала виплєцену ручку „по горе попрейґа”  а анї на бокох як на кошарох.   

## Ґалерия

Файл:Ošatka.jpg|Спирално плєцени декоративни кошарик.
Файл:Korparsko pletarski zanat.jpg|Кошарка и сепет (турски) у Музею у Биєлїни.
Файл:Плєцена кошарка з ручку 1000013443.jpg|thumb|Плєцена кошарка зоз вербового пруца.
Файл:Noe flechtkorb.jpg|Поставена основа зоз палїчкох за плєценє кошарки.
Файл:Baskets four styles.jpg|Рижни декоративни кошарочки.


**Опатриц ище:**

Кошар

## Литература
* *Словнїк руского народного язика I*, А – Н, Нови Сад 2017, б. 633.
* Ђукановић, Владимир, Стари занати у Републици Српској, Бања Лука, 2012. б.36

## Вонкашнї вязи

* Каталонска плетена корпа mim-foods.com
* Корпарско плетарски занат sr.wikipedia.org
* Pletene korpe - U nasem ataru 822 youtube.com
*  Стари занати у Војводини. 1992, б. 313, 327 и 340  

## Референци
Мауна

**Мауна** (*Phaseolus vulgaris*) або желєна пасуля, серб. боранија,  єднорочна рошлїна. Кед ше бешедує о мауни як рошлїни у ствари ше дума на рошлїну обичней пасулї хтора ше хова пре єй нєузрети мауни, хтори можу буц желєни або жовти, у хторих ше находза тиж нєузрети зарна. Мауни або желєна пасуля ше конзумую як желєнява.

## История

### Походзенє з Америки
Мауна (*Phaseolus vulgaris*) походзи зоз Стреднєй Америки, найвироятнєйше зоз териториї нєшкайшого Мексика, дзе  археолоґийни докази потвердзели же ше там ховала ище пред 7.000 до 8.000 роками. Попри кукурици и бундави, була фундамент польопривреди и костираня предколумбовских цивилизацийох, Майох и Астекох, дзе ше три култури медзисобно помагали и росли. 

### Модерни часи
До Европи мауну принєсол Кристифор Колумбо, кед ше врацел зоз свойого другого путованя до Нового швета 1493. року. Перши сиґурни писани и визуелни докази о єй присуству у Европи датую  зоз периоду после 1532. року, кед зазначене же папа Климент VII достал нашенє на дарунок од шпанского цара Карла V. Познате и же Катарина Медичи 1533. року однєсла нашенє пасулї до Французкей як часц свойого талу. На початку, рошлїна нє такой прилапена як пожива, алє ше ховала як украсна рошлїна. 

Хаснованє желєних маунох у костираню ше почало шириц перше у Италији у 17. вику, а вец ше преширело на Греческу, Турску и Французку. По 19. вик мауни ше заш лєм ридше хасновало за костиранє, и садзело ше их пре зарна. Тримало ше же то пожива за худобних. 

### Приход и ширенє у Европи
Популарносци мауни допринєсол  Американєц Калвин Кини (Calvin Keeney), хтори 1894. року створел першу сорту мауни без „нїткох” (енгл. *stringless*), цо значно олєгчало єй хаснованє. Дальши розвой технологийох конзервованя и замарзаваня у цеку 19. и 20. вика оможлївел же би мауна постала глобално доступна и єдна з найпопуларнєйших заградкарских културох.

## Ботанїчни прикмети

Мауна длуга 8-20 cm и широка 1-1,5 cm, може буц желєней, жовтей, чарней або лиловей фарби, а ма 4-8 зарна. По випатрунку може буц округла або кляпчиста. Даєдни сорти маю влакна по длужини мауни, цо комерциялно нєжадане.

Корень слабше розвити и углавним нє идзе глїбоко, найвецей до 70 cm. На жилох ше формую велї ґужлїки з бактериями хтори вяжу шлєбодни азот зоз воздуху. Стебло може буц високе  30–45 cm при нїзких сортох  2-3 m при високих цагацих сортох. 

Лїсца желєни або лилови, спирално розпоредзени по стеблу, длуги  6-15 cm и широки 3-11 cm. Квитки позберани до квета, рошню у пазухи лїсцових конарчкох. Били, целово або лилово квитки длуги коло 1 cm и маю 10 прашнїки. Квитки ше самооплодзую, цо олєгчує селекцию стабилних култиварох.

Катеґория:Желєнява
Грушочка

Класична електрична **грушочка**  штучне жридло шветлосци хторе настава кед електрична струя преходзаци през ценку (волфрамову) нїтку зогреє нїтку так же ше розжирячи, та почнє  емитовац шветлосц. Емисия шветлосци спричинєна зоз цеплоту. Склєняни балон онєможлївює металней нїтки контакт зоз оксиґеном зоз околного воздуху (зоз чим би була швидко знїщена). Класична грушочка ше продукує за розлични напруженя и у розличних велькосцох, од 1,5 волта (V) до коло 300 волти (V). Єдноставней су конструкциї и зато маю барз нїзку продукцийну цену. Робя барз добре и на вименкову и єдносмислову струю.

Грушочка нашла широку применку, у обисцох и у комерциялней индустриї. Пре тото же продукує и значне количество цеплоти, хаснує ше вшадзи дзе попри шветлосци потребне и менше количество цеплоти, напр. инкубатори, сушари итд. Нєшка ше тоти грушочки трима за застарени пре релативно вельке трошенє електричней енерґиї та ше их заменює зоз компактнимa флуоресцентимa (шпоровнима) и ЛЕД лампами, углавним пре вельо менше трошенє електричней енерґиї. Даєдни держави планую подполну забрану хаснованя класичних грушочкох, пре шпорованє електричней енерґиї.

## История класичней грушочки

Часто мож чуц же Томас Едисон видумал класичну грушочку. Алє скорей Едисона наводза ше мена 22 других пренаходзачох грушочки зоз жирячу нїтку. Едисон унапредзел уж иснуюци продукт. Вон похасновал ефикаснєйши материял, посцигнул векши вакуум у балону, и конєчно, векшу електричну одпорносц грушочки.

Пренаходзаче пред Едисоном забути, прето же свой пренаходок у пракси нє пласовали на тарґовищу за ширше хаснованє, як цо то зробел Едисон з помоцу своєй дистрибуцийней системи єдносмисловей струї. 

1802. року Хамфри Дейви мал перше шветло од розжиряченого  цела, кед пущал електричну струю през ценки фалаток платини. Платину вибрал пре високу точку пущаня. Достате шветло нє було досц моцне, анї нє тирвало длуго, так же нє нашло практичну применку. 

То була предходнїца за велї сериї експериментох у цеку шлїдуюцих 75 рокох, док Томас Едисон нє направел грушочку, хтора достала свойо место у пракси и почела ше комерциялно хасновац 1879. року.

Першу комерциялну електричну грушочку зоз металну розжирячуюцу нїтку (нїтка зоз осмиюму), патентовал 1898. року, австрийски пренаходзач Карл Ауер фон Велсбах (*Carl Auer von Welsbach)*

Перша грушочка зоз волфрамову (*tungsten*) розжирячуюцу нїтку зявює ше на тарґовищу у Мадярскей 1905. року, у фирми Тунгсрам (Tungsram).

## Конструкция
Класична електрична грушочка ше прави зоз склєняного балона зоз волфрамовим влакном през хторе преходзи електрична струя. Склєняни балон наполнєти зоз инертним ґазом як  арґон, з цильом же би ше зменшали випарйованє розжирячуюцей нїтки. Електрична струя зогрива волфрамову нїтку на коло 2.000  дo 3.300 ступнї, досц нїжей од точки пущаня волфраму, 3.695 оС. Найчастейше ше правя грушочки од: 25, 40, 60, 75, 100 вати (W). 

Катеґория:Ошвиценє
Фурма

**Фурма** 

**1.**(серб. облик) випатрунок, подоба:

*Исус Христос поскладал тоти триски так на чловечу фурму;*

**2.** справа, слика и под. з помоцу хторей ше випродукованому предмету дава одредзену форму: 

**а) майсторска фурма:** 

Кажди колєсар у своїм мигелю мал фурми за шицки криви виробки хтори правел. Фурми були вирезани зоз ценких дещичкох, а вишели на муре у мигелю;

**б) фурма за вибиванє мустрох за вишиванє:** 

Було вшелїяки фурми, зоз специялного паперу хтори ше приложело на платно, посипало зоз белавим пращком и пошприцовало зоз ширитузом ше би тото цо вибите нє скодзело док ше вишива;

**в) малярска фурма:** 

Mаляре мали рижни фурми зоз твардого паперу хтори прикладали на мури и вец по нїх билєли венчик коло повали, венєц коло лустера итд.;

**г) справа зоз хтору ше виправя форму предмета:**

Кед з плугом заквачел до кореня, та ше плуг скривел, майстор положел скруцени плуг до фурми и випросцел го;

**3.** способ:

*Теди раховали по тей истей фурми як и ми – раховали на исти способ як и ми.*

Деминутивна форма слова фурма – **фурмочка** – кухньови прибор за правенє одредзених колачох (нєт лєпше, медово колачи, бухти итд.) и других печивох (переци):

Розженє ше цесто и поправи з поґачикову фурмочку.

Фурмочки звичайно плехово, а у новшим чаше пластични.

Фурмочка тиж и древени прибор за правенє масла же би достало штироуглову форму. Тоту фурмочку ше наполнєло з маслом, прицисло з верхом, та з нєй на масни папер виходзело масло у форми цегли.

## Фразеолоґия
На фурму дачого – у форми дачого:

*До учительского квартелю треба дац положиц два цегелково пеци на фурму єдного [[Орман|ормана]];*

*Буц направени на єдну (исту) фурму* – буц (направиц) дацо єднаке з дачим; здабац єдно на друге по форми:

*Вони шицки на єдну фурму, браца, шестри* – здабу єдно на друге.

## Литература
*Словнїк руского народного язика II*, О – Я, Нови Сад 2017, б. 660. и 661.
Пеструшка

**Пеструшка**, беш. пастрмка (лат. *Salmo trutta — morpha fario*) швидка слатководна риба котра жиє у бистрих, чистих и швидких потокох и водох, а припада фамилиї Salmonidae.

* Латинска назва: *Salmo trutta — morpha fario*
* Максимална длужина: 85 cm
* Максимална маса: до 15 kg 
* Час руцаня икри: од октобра до януара

## Опис и збудова
Потокова пеструшка ма векшу главу зоз тупим носом, велькима устами и барз оштрима зубами. Пирка єй заокруглєни и моцни и досц широки. Хрибет єй у зависносци од бивальнїк цможелєни, цмошиви або цмокафови, а дакеди цалком шиви. Боки єй обично желєнкасти або жовкави, а брух стрибернїсти, жовкави або блядошиви. Ма красне и пропорционалне цело и учишлює ше до добрих и швидких плївачох.

Пеструшка ше препознава по червених або чарних точкох по целу. Червенкасти точки обично ма дакус менєй и можу буц у преливима од пламенїсточервеней до ясно червеней фарби. Под час руцаня икри фарби поставаю интензивнєйши, моцнєйши и красши. Тота цо жиє у плїтших водох, дзе дно шлюнковите, ма обично яснєйши фарби, а кед є у глїбших водох, або пещерох, скоро є чарна. Млади пеструшки ше од старших розликую по фарби, а стаємну фарбу доставаю аж после двох рокох.  

## Навикнуца, бивальнїк, розширеносц
Поеструшка жиє у швидких, бистрих потокох, зоз шлюнковитим або писковитим дном. Скрива ше под коренями древох, каменьом або повимиваних часцох побрежя. Люби жимну воду богату з оксиґеном.

## Розмножованє
Пеструшка ше тре (руца икру), у зависносци од клими, од октобра до конца фебруара. Самец и самица, зоз хвостом и главу, вигребу дзиру на одвитуюцим месце — на шлюнковитим дну глїбоку коло 20 cm  до хторей самица положи 500 до 3000 ваїчка икри, и самец их такой оплодзи. Ваїчка помаранчецовей фарби вельки коло 5 mm. За коло два мешаци зоз икри ше вилягню рибчата. Самица постава полно узрета од другого до трецого року.

## Литература

* Fishingnet

Катеґория:Риби
Катеґория:Животинї
Копито

**Копито** (всл. *kopito*, праслав. *кopyto* од: *копац*), рогова часц талпи при копитарох. То тварда рогова материя хтора чува треци ставец або косц трецого, єдиного пальца при коньови. Копито одвитує пазури при птицох або нохцу при маймунох. Понеже копита (*ungulae)* превжали функцию талпи, конї по способе крачаня класификовани до ґрупи *unguligrada* (т.є. животиньох хтори ше при крачаню операю на заднї ставци, за розлику од *digitigrada* и *plantigrada*, хтори ше операю на цали пальци, односно на цалу талпу). Копито ноши цалу чежину цела, та роботна способносц коня завиши од добре подкованого, здравого и поряднє чисценого копита.  

Животинї хтори маю копита волаю ше копитаре. Єст єднопальцови копитаре (маю нєпарне число копитох) и парнопальцови копитаре (маю парне число пальцох). Парнопальцово копитаре то ратицаре. 

Копитарох и ратицарох єст 374 файти, а спадаю до 26 фамилийох. Ту спадаю:

ґамила з єдну горбу, звичайна зебра, жирафа, окапи, чарни носороґ, нилски конь, брадавкаста швиня, дзиви вепер, єлень лопатар, ирвас, белави ґну, импала, арабийски оркис, дзива коза, европски бизон и звичайни еланд.

Шлєбодни конї у природи троша нєподковани копита. Кед ше копита нє оправя поряднє, а конь их нє троши, у екстремних случайох приходзи до прейґмирного роснуца роговей материї. Спортски и роботни конї ше кує же би були бизовнєйши док ше рушаю и же би защицели копита од трошеня.

Майстрове цо кую конї (кладу им желєзни подкови на копита) волаю ше ковалє.

**Найчастейши хороти копита то**: запалєнє копитового кориґму, запалєнє копитового ставцу, наґажене, набите место або копиво мазоль.

**Часци копита:** корунаста косц, копитова косц, копито, пета, жабка и талпа.

## Литература
*Словнїк руского народного язика I*, А – Н, Нови Сад 2017, б. 623.

## Вонкашнї вязи
* Kopito  Svijet konja, svijetkonja.ba
Копито (ципеларске)

**Копито ципеларске**

Майстрове цо правели нови ципели волали ше ципеларе, а у бешеди ше их волало шуштере або шустере. Вони мали свою шмикню на обачлївим месце и комуниковали з муштерию. 

Звичайно мали даяки модни маґазин зоз хторого муштерия виберала модел. Потим брали меру талпи, а потим би на основи велькосци купцовей талпи вибрали древене копито коло хторого правели ципелу. 

Стаємни муштериї мали „свойо“ копито, а на копито ше, по потреби, додавало з лїпеньом и кладзеньом аномалиї (хиби) на талпи купца, напр. вистирчени костки. 

Кед ципели були цесни, кладло ше их на копито.

Кед обуй була цесна, положело ше до нєй древене копито же би ше дакус розцагла, а копито хасновали и ципеларе (шуштере) кед шили обуй.
Копито (за платанє)

**Копито за платанє**

За платанє ботошох були направени копита зоз древа. Тоти копита мали форму лабди або полулабди, та ше подарта ботоша на нїх здзала, на дзирку ше пришила даяка рендочка – плата або ше их штоповало.

З копитом за платанє платало ше и други предмети за облєканє як цо локци на рукавох, колєна на панталонох.

## Литература
*Словнїк руского народного язика I*, А – Н, Нови Сад 2017, б. 623.
Мелания Мудри

**Мелания Мудри** (*1. октобер 1933-†14. юний 2021), учителька, аматерска дїячка у култури

## Биоґрафия
Мелания Планчак ше народзела 1. октобра 1933. року у Руским Керестуре. Основну школу и нїзшу ґимназию з малу матуру Мелания закончела у родзеним валалє. Потим вона школованє предлужела у Учительскей школи у Зомборе дзе матуровала 1953. року.

Перше роботне место єй було у Дюрдьове, а потим прешла на роботу учительки до Основней школи *[[Петро Кузмяк]]* у Руским Керестуре. Ту ше одала за наставнїка Василя Мудрого у обидвойо нєодлуга прешли службовац до школи при Покраїнским дзецинским шпиталю у Принциповцу при Шидзе. Мелания Мудри 1962. року прешла зоз школи у Принциповцу на учительску службу до Бикич Долу дзе робела по 1975. рок. Теди прешла до Основней школи *Сримски фронт* у Шидзе, а вец до Основней школи *Йован Веселинов Жарко* тиж у Шидзе. На тим роботним месце була по 1988. рок кед пошла до пензиї. 

Дружтво за руски язик, литературу и културу єй додзелєло Припознанє *Осиф Фа, учитель*, як учительки велїх ґенерацийох школярох у Бикичу и Шидзе за длугорочну воспитно-образовну роботу зоз школярами и за аматерску културну дїялносц. 

Василь Мудри и Мелания родз. Планчак мали у малженстве двойо дзеци, дзивку Меланию и сина Бориса. 

После пензионованя и по шмерци супруга Василя Мелания Мудри остала жиц у Шидзе.
 
Мелания Мудри ше упокоєла 14. юния 2021. року у Шидзе. Похована є 15. юния 2021. року на руским теметове у Шидзе. 

## Литература

* Дю. Л. Мелания Мудри (1933-2021), новини *Руске слово*, рок LXXVII, число 25 (3946, Нови Сад, 18. юний 2021, б. 18.

* Тамаш, др Юлиян, „Просвитни роботнїки 1944-1991. рокуˮ, *Руски Керестур, лїтопис и история (1745-1991)*, Месна заєднїца Руски Керестур, 1992, бок 414.

## Вонкашнї вязи
* Члени Дружтва, чис. 169. Мелания Мудри, 1975, вебсайт Дружтва за руски язик, литературу и културу, druztvo.org 

* Дю. Латяк, Умарла учителька Мелания Мудри (1933-2021), *Рутенпрес*, ruskeslovo.com, 16. юний 2021.
Катеґория:Руснаци у Сербиї
Катеґория:Учителє
Катеґория:Дїяче у култури
Катеґория:Народзени 1933
Катеґория:1. октобер
Катеґория:Умарли 2021
Катеґория:14. юний
Фраза (музика)

**Фраза** (греч. *φράση*, анґл. и франц. *phrase*) то кратша заокружена часц хтора ше чувствує як цалосна думка виложена зоз граньом або шпиваньом у єдним диху.

Фраза може буц кратша и длугша: єднотактов мотив (гоч даєдни теоретичаре и ґрупу зоз двох тактох, *двотакт*, наволую фраза), а може буц и осемтактове **''музичне виреченє.** *Фраза  сущна музична думка, хтора ше закончує зоз музичну интерпункцию з меном *каденца'' (поготов у векших музичних формох). Фрази ше у музики творя зоз интеракцию мелодиї, гармониї и ритма [анґ,7]. 

## Лук фрази
Лук фрази у музики указує и суґерує же би ше шицки тони хтори облапени зоз луком виведли як єдна фраза, т.є. як єдна смислова цалосц (опатриц горе приклад на правим боку). 

Лук фрази ше на дуйних инструментох и при шпивачох виводзи на єдeн нєпретаргнути дих, а при смикових инструментох (смикарох) на єден рух, поцаг (серб. потез) смика. Слово фраза у музики узко вязане за фразированє, т.є. за музикованє, а самим тим и за поняце музичар-виводзач-интерпретатор (шпивач, инструменталиста).

## Терминолоґия
Словни термини як цо то виреченє и стих превжати и прилапени до словнїка музичней линґвистичней синтакси.  Гоч ше часто прави аналоґия медзи музичну и лингвистичну фразу, заш лєм, тотa нaзва/вираз „єден зоз найдвосмисловших у музики... нєт дошлїдносци у применки того термина и анї го нє може буц... лєм у барз єдноставней мелодиї (окрем у даєдних танцох), термини мож хасновац зоз сиґурну дошлїдносцу.“ 

## Литература
* Benward, Bruce; Saker, Marilyn (2003). Music: In Theory and Practice. Vol. I (7th ed.). McGraw-Hill. ISBN 978-0-07-294262-0.

## Вонкашнї вязи
* Muzička fraza, v3.knjige.pravac.com
*  How to Understand Music: A Concise Course in Musical Intelligence and Taste (1881) by William Smythe Babcock Mathews, books.google.rs

*  What we hear in music; a course of study in music history and appreciation (c. 1921) by Anne Shaw Faulkner, books.google.rs

## Референци
Катеґория:Музика
Катеґория:Музична нотация
Катеґория:Теория музики
Катеґория:Музични термини
Домашнї заяц

**Домашнї заяци** (серб. кунићи, рус. кролики, поль. królik) мали цицаре зоз фамилиї Leporidae, хтори жию на вецей местох на швеце. Єст седем розлични  роди у фамилиї хтори ше класификую як домашнї заяци. Домашнї заяци вєдно зоз дзивима заяцми спадаю до шора Lagomorpha.

Можу буц дзиви и питоми, а нєшка єст и файти хтори ше ховаю виключно як украсни животинї. Домашнї заяц у природи жиє у дзирох под жему. Самица на швет приноши голи (без шерсци) и шлєпи заячата, хтори подполно завиша од мацери. Домашнї заяци рошлїноєди, a основна покарма им желєнява, шено и житарки. За розлику од дзивих, питоми заяци маю кретши уха, слабши заднї ноги и дробнєйши су.

Велькосц им варирує у зависносц од файти од 20 cm и чежини 400 g до 50 cm и чежини прехґ 5 kg. 

По походзеню су су зоз югозаходней Европи (Пиринейске полуострово) и сиверозаходней Африки. Перши их припитомели Римянє. Єст вельо файти домашнїх заяцох, а найпознатши рижни патулясти файти малих украсних заяцох (hermelin, rex, angora).

## Роди домашнїх заяцох

* Pentalagus
* Bunolagus
* Nesolagus
* Romerolagus
* Brachylagus
* Sylvilagus
* Oryctolagus
* Poelagus
Катеґория:Животинї
Заяц
Мирослав Церар

**Мирослав Церар** (ст.) (познати як Миро Церар), словенски и югославянски ґимнастичар, олимпийски побиднїк, адвокат.

## Биоґрафия
Мирослав Церар народзени у Любляни 28. октобра 1939. року. Церарова медзинародна кариєра почала 1958. року кед на Шветовим купу у Москви на коню зоз ручками освоєл бронзову медалю. На Олимпийских бавискох 1960. року у Риме Церар зоз югославянским ґимнастичним тимом завжал осме и дзевяте место. Самостойо ше змагал лєм на вратилу дзе завжал пияте место.

На Европским першенстве 1961. року, хторе отримане у Луксембурґу, вон освоєл штири златни медалї: у вишебою, на коню зоз ручками, на карикох и на разбою, а бронзову медалю освоєл у прескоку. На Шветовим купу 1962. року, хтори отримани у Праги, вон освоєл злато на вратилу и на коню зоз ручками, бул опрез Бориса Шахлина (Шахлин, Борис Анфиянович). На Европским першенстве у Беоґрадзе хторе отримане 1963. року Церар освоєл аж шейсц медалї, штири златни и по єдну стриберну и бронзову. На Олимпийских бавискох хтори отримани 1964. року освоєл два медалї, єдну златну и єдну бронзову и шесте место на вратилу.

На Европским першенстве 1965. року отриманим у Антверпену, вон освоєл злато на разбою, стрибло на коню зоз ручками и бронзу на карикох. У медзичаше Церар освоєл златну медалю на Шветовим купу 1966. року, хтори отримани у Дортмунду, у змаганю на коню зоз ручками и бронзу на разбою.

На Олимпийских бавискох отриманих 1968. року у Мексико Ситию, у тимскей часци зоз югославянску репрезентацию завжл 6. место, а поєдинєчно вон ознова освоєл злато на коню зоз ручками.

Шлїдуюцого, 1969. року Церар ознова освоєл злато на Европским першенстве, а на Шветовим першенстве 1970. року, хторе отримане у Люблюни, Церар по треци раз освоєл злато и титулу шветового шампиона на коню зоз ручками.

Мирослав Церар свою активну ґимнастичарску кариєру закончел 1971. року после повреди хтору дожил на змаганю у Япону.

Церар, спрам словох Леона Штукеля, найуспишнєйши словенски ґимнастичар и єден з найуспишнєйших словенских спортистох шицких часох. 

Миро Церар бул оженєти зоз адвокатку Зденку (1941–2013).

Приватно, Церар закончел студиї права и робел як адвокат. Окончовал почесни длужносци у Югославянским спортским комитету. Бул перши предсидатель Словенского олимпийского комитета, а потим бул предсидатель Словенскей олимпийскей академиї. 

Церар бул виберани за Югославянского спортисту рока три раз 1961, 1963. и 1964. року. У 1999. року Церар достал почесне место у Интернационалней хижи славних за ґимнастику.1

## Литература

* Volker Kluge (1998). Olympische Sommerspiele. Die Chronik II. ISBN 978-3-328-00740-1. Berlin. 
* Volker Kluge (2000). Olympische Sommerspiele. Die Chronik III. ISBN 978-3-328-00741-8. Berlin.
* Peter Matthews, Ian Buchanan, Bill Mallon (1993). The Guinness International Who's Who of Sport. ISBN 978-0-85112-980-8.. Enfield.

## Референци


Катеґория:Спортисти
Катеґория:Народзени 1939
Катеґория:28. октобер
Https://rsk.wikipedia.org/wiki/Модул:Location map/data/Croatia

return {
    name = 'Croatia',
    top = 46.9,
    bottom = 42.3,
    left = 13.3,
    right = 19.5,
    image = 'Croatia location map.svg'
}
Гомбалка

**Гомбалка** (серб. *клацкалица; љуљашка*) то єдноставна справа наменєна за дзецинске бависко хтора роби на принципе полуги. У основи, то єдна греда хтора на штредку (у точки чежиска) прибита або прикруцена на основу и подзвигнута над жему даскельо дзешатки центи. На концох греди ше находза шедзиска, або лєм простор предвидзени за шедзенє, зоз гоч яку файту ручки за хтору ше дзеци можу тримац. Дзеци пошедаю до шедзискох, зоз ногами дотикаю жем и оддрилюю ше од жеми зменююци ше, так же ше раз єдно, раз друге находза високо у воздуху, або нїзко при жеми.

Зменююце премесцанє ше вола гомбанє и забавя учашнїкох у бависку. Кед ше бависко претаргує, учашнїки муша стануц и поровнац греду, же би безпечно зишли зоз шедзискох. Нагле напущанє шедзиска, пре погубену ровновагу, може виволац паданє бавяча хтори остал на гомбалки. Гомбалки ше прето часто поставя над мегку подлогу, як цо то трава або пиловина. 
 

Гомбалка облюбена при дзецох и прето же ю мож лєгко импровизовац. Зоз єдноставним покладаньом длугшей дески на основу мож направиц просту гомбалку.

Гомбалка то и колїмбачка (слц. нар. *kolimbačka* „гомбалка”) вишаца направа за гойсанє:

*Положел [дїдо] унука на колїмбачку, закапчал го, а вец ше и сам видрапал.*

## Ґалерия

Файл:Columpio.jpg|Гомбалка
Файл:Columpios PLM.jpg|Гомбалки у парку
Файл:Columpios en el parque.jpg|Гомбалки у парку
Файл:Las Caldas de Besaya, el viejo columpio.jpg|Гомбалка, шедзиско зоз ґуми
Файл:Columpios con Buenos Aires.jpg|Гомбалки за дзеци
Файл:Columpio.001 - Burela.jpg|Дзецински парк зоз гомбалками
Файл:Raimundo Madrazo - Muchacha en columpio.jpg|Дзивка на гомбалки
Файл:Columpios de Sueños.jpg
Файл:Old swing in a park, Almadrones 03.jpg|Гомбалки
Файл:Porch of Morey Mansion.jpg|Гомбалка на тераси
Файл:Joean Honoré Fragonard - The Swing.jpg


## Литература
* Словнїк руского народного язика I'', А – Н, Нови Сад 2017, б. 273, 613.  

## Вонкашня вяза

* Клацкалица

Катеґория:Дзецински справи за бавенє
19. марец

**19. марец** — 78. дзень у року (79. дзень у  преступним року) по Григориянским календаре. До конца рока єст ище 287 днї.

## Подїї
* 2001 – У Суботици у *Городскей библиотеки Суботица* отримане перше Литературне стретнуце пошвецене др Мафтейови Винайови, на инициятиву Дружтва за руски язик, литературу и кутуру. На тим першим литературним стретнуцу орґанизована и вистава руских кнїжкох.

* Нєшка Шветови дзень ластовкох. Ластовки вше були символ любови и младосци. Стари Славянє ластовку почитовали як птичку щесца. У Сербиї ластовки защицена файта, а заш лєм капу прето же ше у природи хаснує рижни инсектициди и пестициди пре климатски пременки и урбанизацию населєньох.

## Народзени
* 1748 — Народзел ше мадярски гидроинжинєр Йожеф Киш (Будим, Габзбурґска монархия, нєшка Мадярска, 19. марец 1748 – Зомбор, 13. марец 1813), познати є як идейни творец проєктант и перши будователь Велького бачкого беґеля, цо бул найзначнєйши гидротехнїчни и транспортни обєкт у Бачки у Габзбурґскей монархиї. Робел у служби Кральовскей дворскей комори и замерковал предносц Чарней Бари, хтора од Вербаса по рику Тису при Бечею правела природни водови цек, требало го лєм прешириц и направиц плївни беґель. Требало од Дунаю при Бездану по Вербас викопац нови беґель хтори би повязал тоти два главни водово цеки. Йожеф Киш поховани на брещку нєдалєко при Шлайзу у Вербаше при месце дзе почали перши роботи на будованю Велького Бачкого Канала.

* 1813 — Народзени шкотски лїкар, мисионер и виглєдовач Африки Дейвид Ливинґстон (Блантаєт, Зєдинєне Кральовство, 19. марец 1813 – Банґеулу, Замбия 1. май 1873). Перши виглєдовал пустиню Калагари и рику Замбези и одкрил Викторийово водопади, виглєдовал и озера и жридло рики Конґо.

* 1946 —  Мирослав Цирба (*19. марец 1946—†12. новембер 2020), ґлумец-аматер, маляр-аматер, новинар, публициста, роботнїк у култури.

## Умарли
* 1901 — Адолф Добряньски, будитель Русинох.

* 1950 — Едґар Райс Бероуз, америцки писатель  авантуристичних романох.

* 2017 —  Йоаким Холошняй (*25. януар 1932—†19. марец 2017), священїк, писатель, музичар, вельорочни дюрдьовски парох, протоєрей ставрофор, бачки декан, руски културни дїятель.
Катеґория:19. марец
Катеґория:Днї рока
20. марец

**20. марец** — 79. дзень у року (80. дзень у  преступним року) по Григориянским календаре. До конца рока єст ище 286 днї.

## Подїї
* 1916 —  Алберт Айнштайн (1879–1955) обявел свою специялну теорию релативитета.

* 1943 — Мао Цедунґ пришол на функцию Першого предсидателя Комунистичней партиї  Китаю на хторей бул 33 роки.

* Нєшка Шветови дзень без меса, Шветови дзень щесца, Шветови дзень тащкох и Шветови дзень жабох.

## Народзени
* 1792 — Йосиф Змий-Миклошик, русински иконописец, маляр портретох и жанрових сценох зоз живота Русинох.

* 1826 —  Народзени норвежски писатель Генрик Ибзен (Скиен, Норвежска, 20. марец 1828 – Осло, 23. май 1906), єден з сновательох модернизма у театре и єден з найвекших шветових драмских писательох. Його Хижа бабкох найчастейше виводзена шветова представа 2006. року.

* 1950 —  Народзел ше Янко Варґа (Руски Керестур, 20. марец 1950 – Вербас, 15. авґуст 2022). Дипломовани економиста Янко Варґа ходзел до основней школи „Петро Кузмяк” у Руским Керестуре. Ґимназию закончел у Вербаше и Новим Садзе, а на Економским факултету у Суботици дипломовал индустрийни напрям 1975. року. Перше роботне место му було у Општинских орґанох у Кули, бул и руководитель планскей служби. Потим робел як директор Заводу за дружтвене планованє и бул член вивершней ради Скупштини општини Кула. У марцу 1986. року почал робиц у ПК Перши май у Руским Керестуре, перше як помоцнїк директора за економско-финансийни роботи, а вец як директор Комбинату. Окреме ше закладал за злєпшанє инфраструктури и условийох роботи у тим подприємстве. Од 1993. року преходзи до Землєдїлскей задруґи Дукат. У руских институцийох бул активни як член Управного одбору Руского слова у Новим Садзе, член Совиту месней заєднїци Руски Керестур, и як член Управного одбору Дома култури у Руским Керестуре. Пензионовал ше 2015. року. Янко Варґа поховани 16. авґуста на керестурским теметове.

* 1963 — Мирослав Лайчак, словацки дипломата русинского походзеня.
Катеґория:20. марец
Катеґория:Днї рока
31. марец

**31. марец** — 90. дзень у року (91. дзень у  преступним року) по Григориянским календаре. До конца рока єст ище 275 днї.

## Подїї
* 1889 — Отворена Айфелова турня, теди найвисши будинок на швеце, чия 300 метери висока челїчна конструкция постала єдна з главних знаменїтосцох Париза. Турню, хтора направена з нагоди Шветовей вистави, конструовал французки инжинєр Александар Ґистав Айфел.

## Народзени
* 1685 — Народзени Йоган Себастиян  Бах, нємецки композитор.

* 1876 — Народзел ше сербски писатель Борисав Станкович (Вранє, 31. марец 1876 – Беоґрад, 22. октобер 1927), писал приповедки, романи и драми.

* 1904 — Народзени маляр и ґрафичар Дьордє Андреєвич Кун (Вроцлав, Польска, 31. марец 1904 – Беоґрад, 17. януар 1964), бул член Сербскей академиї наукох.

## Умарли
* 2021 — Павел Стефановски, лемковски  дружтвени  активиста, писатель и етноґраф.
Катеґория:31. марец
Катеґория:Днї рока
21. марец

**21. марец** — 80. дзень у року (81. дзень у  преступним року) по Григориянским календаре. До конца рока єст ище 285 днї.

## Подїї
* 1919 — Преглашена  Мадярска Совєтска Република хтора ше отримала 4 мешаци и єден тидзень. 

* 1966 — Нєшка ше означує Медзинародни дзень елиминациї расней дискриминациї, хтори преглашела Ґенерална скупштина Зєдинєних нацийох.

* 1971 — Шветови дзень лєсох установени 1971. року на инициятиву Европскей польопривредней конфедерациї, а Ґенерална скупштина Зєдинєних нацийох го усвоєла 2012. року.

* 1999 — Шветови дзень поезиї, преглашела 1999. року Орґанизация Зєдинєних нацийох за образованє, науку и културу (*United Nations Educational, Scientific and Cultural Organization* – UNESCO).

* 2012 — Нєшка Медзинародни дзень особох зоз Дауновим синдромом, преглашели го Зєдинєни нациї.

## Народзени
* 1685 — Народзени нємецки композитор Йохан Себастиян Бах (Айзенах, Нємецка, 21. марец 1685 – Лайпциґ, Нємецка, 28. юлий 1750), грал на орґульох и чембалу.

* 1923 — Народзел ше Любомир Такач (*21. марец 1923-†12. фебруар 1992), економиста, новинар, дружтвено-политични дїяч.
Катеґория:21. марец
Катеґория:Днї рока
22. марец

**22. марец** — 81. дзень у року (82. дзень у  преступним року) по Григориянским календаре. До конца рока єст ище 284 днї. 

## Подїї
* 1772 — У Анґлиї  утаргнуте рабство. 

* 1935 — Персия достала нову назву: Иран.

* Нєшка шветови дзень водох. Тот дзень усвоєни зоз Резолуцию Зєдинєних нацийох, а означує ше од 1993. року.

## Народзени
* 1955 — Професор доктор Янко Рамач (*22. марец 1955—†27. авґуст 2022), порядни професор на Филозофским факултету у Новим Садзе, автор шейсц кїжкох и векшого числа фахових и наукових статьох, прекладатель Святого писма – Стари и Нови завит.

## Умарли
* 1932 — Йоган Волфґанґ фон Ґете, нємецки  поета,  писатель.

* 1994 —  Яким Хома (*8. марец 1926—†22. марец 1994), записовач старих-жридлових руских мелодийох, музичар, музични педаґоґ, хороводитель, руководитель оркестра.

* 2021 —  Иван Пап (*11. юлий 1946—†22. марец 2021), професор у Основней и штреднєй школи Петро Кузмяк, културни дїяч.
Катеґория:22. марец
Катеґория:Днї рока
23. марец

**23. марец** — 82. дзень у року (83. дзень у  преступним року) по Григориянским календаре. До конца рока єст ище 283 днї.

## Подїї

## Народзени
* 1877 —  [о. [Дюра Биндас]] (*23. марец 1877—†21. януар 1950), инициятор и главни реализатор снованя Руского народного просвитного дружтва (РНПД), його перши подпредсидатель, а познєйше и предсидатель; длугорочни редактор Руского календара, наш визначни священїк и културни дїяч.

## Умарли
* 2007 — Михал Гиряк, педаґоґ, науковец, фолклориста.
Катеґория:23. марец
Катеґория:Днї рока
25. марец

**25. марец** — 84. дзень у року (85. дзень у  преступним року) по Григориянским календаре. До конца рока єст ище 281 дзень.

## Подїї
* 1807 —У Велькей Британиї и Ирскей забранєна тарґовина зоз рабами.

* 1901 — випродуковани перши авто сериї  Мерцедес, продукователь *Daimler Motoren Gesellschaft.*

* 1918 — Преглашена нєзависносц Билорускей народней републики. 

* 1949 — Филм Гамлет Лоренса Оливиєа достал пейц Оскари и постал перши британски филм хтори достал тото припознанє.

* 1957 — Белґия, Заходна Нємецка, Италия, Луксембурґ, Французка и Голандия подписали Римски спорозуменя о снованю Заєднїцкого тарґовища. Тота орґанизация познєйше наволана Европска економска заєднїца, потим Европска заєднїца, а тераз Европска уния.

## Народзени
* 1786 — Йоян Фоґараши, подкарпатски русински етноґраф, линґвиста, священїк и педаґоґ.

* 1867 — Народзел ше италиянски дириґент Артуро Тосканини (Парма, Италия, 25. марец 1867 — Нюйорк, ЗАД, 16. януар 1957).

* 1881 — Народзени композитор, пиянист и етномузиколоґ Бела Виктор Янош Барток (Вельки Семиклуш, нєшка Румуния, 25. марец 1881 – Нюйорк, ЗАД, 26. септембер 1945). Трима ше же є снователь етномузиколоґиї, антрополоґиї и етноґрафиї у музики. Робел як професор на Музичней академиї Франца Листа, а источашнє бул колекционер народней музики жемох Централней Европи.

* 1908 — Народзени анґлийски филмски режисер, продуцент, сценариста и монтажер Дейвид Лин (Кройдон, Зєдинєне Кральовство, 25. марец 1908 – Лондон, 16. април 1991). Награду Оскар достал за филми: Мост на рики Квай, Лоренс од Арабиї и Доктор Живаґо.

* 1930 —  Радмила Шовлянски (*25. марец 1930—†30. юлий 2022), фитофармаколоґиня и токсиколоґиня, доктор наукох, професорка Польопривредного факултета у Новим Садзе.

* 1935 — Юрий Чори, русински писатель, етноґраф, фолклориста.

## Умарли
* 1918 — Клод Дебиси, французки композитор,  музични критичар.
Катеґория:25. марец
Катеґория:Днї рока
26. марец

**26. марец** — 85. дзень у року (86. дзень у  преступним року) по Григориянским календаре. До конца рока єст ище 280 днї. 

## Подїї
* 1953 — Америцки микробиолоґ Джонас Едвард Салк обявел же пренашол вакцину процив дзецинскей парализи.

* 2008 — Нєшка Медзинародни дзень звекшаня свидомосци о епилепсиї, лєбо Лилови дзень. Идею порушала дзевецрочна Канадянка Касиди Меґан (Cassidy Megan) мотивована зоз власним зочованьом зоз епилепсию. Жадала порушац людзох же би бешедовали о епилепсиї, алє и же би тоти цо жию зоз епилепсию достали порученє же су нє сами.

## Народзени
* 1892 — Народзел ше биолоґ, универзитетски професор и академик Синиша Станкович (Заєчар, 26. марец 1892 – Беоґрад, 24. фебруар 1974). Станкович бул снователь Института за еколоґию и биоґеоґрафию САНУ и директор Биолоґийного института Сербиї. 

* 1911 — Народзени америцки писатель Томас Лениєр Вилиямс, познати як Тенеси Вилиямс (Коламбус, ЗАД, 26. марец 1911 – Нюйорк,ЗАД, 25. фебруар 1983), бул єден з найзначнєйших драмских писательох 20. вику.

## Умарли
* 1887 —   Янко Ґубаш (*23/8. марец 1838—†13/26. марец 1887), перши руски дзияк и учитель у Дюрдьове.

* 1892 — Волт Витмен, америцки поета, публициста и  новинар, єден зоз  утемельовачох модерней америцкей поезиї, пионир шлєбодного стиха. 

* 1923 — Сара Бернар,  французка  ґлумица, єдна з найвизначнєйших уметнїцох у театре концом  19. и на початку 20. вику. 

* 1937 — Йосиф Хромяк, педаґоґ, културни и политични дїяч.

* 1967 — Ґриґорий Жаткович,  америцки правнїк о русински политичар, доктор права, адвокат  и новинар,  перши ґувернер Подкарпатскей Руси. 

* 1992 —  Юлиян Колєсар (*15. юлий 1927—†26. марец 1992) маляр, поет, етноґраф и писатель у Югославиї и Канади рускей/русинскей ориєнтациї.
Катеґория:26. марец
Катеґория:Днї рока
27. марец

**27. марец** — 86. дзень у року (87. дзень у  преступним року) по Григориянским календаре. До конца рока єст ище 279 днї.

## Подїї
* 1793 — Кральовска дворска комора дошлєбодзела Йожефови Кишови же може почац роботи на проєкту Велького Бачкого Каналу. Истого року 6. мая почало ше копац беґель, хтори з вецей почежкосци закончени 1802. року. Познєйше направени системи беґельох до хторих одведзена вода з мочварох и так ше спущели поджемни води, а достало ше вельо плодней жеми у Бачки.

* 1983 — Першираз запровадзене лєтнє и жимске рахованє часу у Сербиї.

* Нєшка Шветови дзень театру (*World theatre day*), означує ше инициятиву Медзинародного театралного института од 1961. року.

## Народзени
* 1845 — Народзени нємецки физичар Вилхем Конрад Рендґен (Ленеп, Пруска, 27. марец 1845 – Минхен, Нємецка, 8. новембер 1895) хтори пренашол „икс” зарї – електромаґнетни габи хтори по нїм наволани „рендґеново зарї”, за цо є наградзени зоз Нобелову награду за физику 1901. року. Медзинародна уния чистей и применєней хемиї (IUPAC) наволала елемент 111 – рендґениюм, радиоактивни елемент зоз вецей нєстабилнима изотопами, по Рендгенови наволана и мерна єдинка рендґен.

* 1867 — Народзени анґлийски инжинєр Фредерик Генри Ройс, хтори зоз Чарлсом Ролсом основал компанию за продукцию автомобилох Ролс-Ройс, чийо автомобили нєпревозидзени по луксузу и квалитету.

* 1931 — Юстина Матяшовска,  русинска писателька зоз Прешовского краю, авторка кнїжкох прози и поезиї. 

* 1941 — Народзени шпивач забавней музики Миодраґ Мики Євремович (Беоґрад, 27. марец 1941 – Беоґрад, 13. януар 2017). Мики Євремович бул барз популарни шпивач 70. и 80. рокох прешлого вику, а на руским язику одшпивал два шпиванки *Полюбели зме ше* (*Били орґони*) и *Ружи, червени ружи*, цо було вельки гит кед ше тота ґрамофонска плоча зявела медзи Руснацами у *Войводини*.

## Умарли
* 2018 —   Мария С. Горняк (*9. новембер 1935—†27. марец 2018), поетеса, авторка стихох за композициї.

* 2025 —    Ирина Олеяр (*30. октобер 1934—†27. марец 2025), учителька велїх ґенерацийох керестурских школярох, активна у дружтвено-политичним и културним живоце, ґлумица-аматерка, вельорочна учашнїца у театралним живоце Руского Керестура.
Катеґория:27. марец
Катеґория:Днї рока
28. марец

**28. марец** — 87. дзень у року (88. дзень у  преступним року) по Григориянским календаре. До конца рока єст ище 278 днї.

## Подїї
* 1923 — Два найвекши турски городи Константинополь и Анґора, достали нови мена и нєшка то Истамбул и Анкара.

## Народзени
* 1736 — Рудолф Ерих Расле, науковец,  библиотекар, писатель, автор кнїжки о  дожицох барона Мингаузена.

* 1824 — Народзел ше поета Бранко Радичевич (Брод на Сави, 28. марец 1824 – Беч, 1. юлий 1853). Перши стихи Бранко написал ище док бул школяр у Карловскей ґимназиї. Похорел ше од туберкулози и умар у Бечу, його посмертни остатки, 10. юлия 1883. року, пренєшени на Стражилово.

* 1868 —  Максим Горки, русийски писатель, прозаик, драматурґ и поета.

## Умарли
* 1939 —   Янко Шандор (*24. марец 1884—†28. марец 1939), учитель, управитель основней школи у Руским Керестуре.

* 1943 — Серґей Василєвич Рахманїнов, русийски композитор, пияниста и дириґент. 1974 —  [[Дюра Тимко]] (*28. марец 1889—†1974), познати лїкар у Шидзе, гуманиста и ерудита.

* 1995 —  Янко Павлович (*18. юний 1931—†28. марец 1995), финансийни службенїк, инспектор СДБ, шпивач, ґлумец–аматер.

* 2020 —  Янко Гудак (*22. януар 1942—†28. марец 2020), дипл. инж. польопривреди, ґлумец-аматер

* 2025 —   Евґениє Медєши Генц (*4. марец 1951 – †28. марец 2025), професор физики, дакедишнї спортиста и активни у вецей обласцох дружтвеного живота у Руским Керестуре и рускей заєднїци.
Катеґория:28. марец
Катеґория:Днї рока
29. марец

**29. марец** — 88. дзень у року (89. дзень у  преступним року) по Григориянским календаре. До конца рока єст ище 277 днї.

## Подїї
* 1956 — У Новим Садзе Городска рада основала Югославянски театрални бависка Стерийово позорє, з нагоди 150 роки од народзеня и сторочнїци од шмерци комедиоґрафа Йована Стериї Поповича. Од теди ше у Новим Садзе, перше у априлу а од 1982. року у маю орґанизує Стерийово позорє, хторе постало високофахова театрална институция за унапредзенє театралного виразу и драмскей литератури.

* 1974 — Перши фотоґрафиї планети Меркур направел америцки штучни сателит Маринер 10.

* 2004 — НАТО преширени за седем нови держави зоз дотедишнїх 19 на 26 членїци. Нови членїци постали Болгарска, Естония, Летония, Литвания, Румуния, Словацка и Словения.

## Народзени
* 1561 – Народзел ше Санторио Санторио (Копер, нєшка Словения, 29. марец 1961 – Венеция, 22. фебруар 1636) венециянски лїкар хтори видумал термометер и вецей медицински справи.

* 1955 — Народзел ше Дмитрий Дмитриєвич Сидор, православни священїк, дружтвени дїяч, предсидатель Дружтва подкарпатских Русинох.

## Умарли
* 1961 —  Дюра Пап (*18. фебруар 1913—†29. марец 1961), почитовани дохтор, просвититель жительства у обласци здравства и дружтвено анґажовани роботнїк. 

* 2002 —  Гавриїл Рац (*6. авґуст 1940—†29. марец 2002), учитель, длугорочни фоторепортер у НВУ *Руске слово*, уметнїк фотоґрафиї.
Катеґория:29. марец
Катеґория:Днї рока